Børshagen

Børshagen er parkanlegget rundt Børsen i Kvadraturen i Oslo sentrum. Børshagen var under navnet Grønningen det første forsøk på en offentlig beplantning i Norge og ble anlagt like etter 1800, men stod ferdig først etter stiftelsen av Selskabet for Christiania Byes vel i 1811. Få år senere ble børsbygningen reist på tomten, men restene av parken er fortsatt intakt. Magne Bruun: «Parken i byen», Byggekunst nr 3/1981

 Beliggenhet og størrelse 
Parken avgrenses av Tollbugata i nord, Strandgata i øst, Rådhusgata i sør og Fred Olsens gate i vest. E 18 passerer ved det sydøstlige hjørnet av parken. Parken er ca. 4 dekar stor. Børsbygningen ligger midt i parken med inngang fra Tollbugata. Børshagen er gjerdet inn og ikke tilgjengelig for publikum.

Foran inngangen til børsen står en fontenefigur i bronse av den romerske handelsguden Merkur, gitt av grosserer Conrad Langaard ved innvielsen av Børsena tilbygg i 1911. På sokkelen finnes fire løvehoder.

Børshagen brukes også om den indre hagen midt i børsbygningen. Denne hagen fikk glasstak i 1988.

 Historie 
Børshagen ligger på en del av det som utgjorde Bjørvika da Christiania ble grunnlagt i 1624. Først i 1720-årene var området ferdig utfylt og blitt landjord. Fra midten av 1700-tallet lå byens fisketorg på området.

Den første parken ble anlagt i 1805 og 1806 med blant annet 303 lindetrær fra Holland, etter initiativ av politimester Jacob Wulfsberg. Parken, som i mange år ble kalt Grønningen, ble populær og mye brukt, men vedlikehold manglet, og trærne døde.

I 1812 foreslo Otto Collett at Selskabet for Christiania Byes vel skulle anlegge en ordentlig park, og dette ble satt i gang av selskapets kommisjon for Nytte og Ziir samme år med planting av 250 trær, blant annet mange popler. Opparbeidelsen skjedde uten bruk av offentlige midler og skal ha blitt utført av fanger fra Akershus festning. I 1815 ble parken gjerdet inn, slik at kuer og andre husdyr ble holdt ute. Parken, som var større enn i dag, ble åpnet for publikum i 1819 og kaltes nå også Esplanaden. Militært personell og politiet delte på vaktholdet.Moland, side 15 og 23–24.

Brigademusikken (2. Brigades Musikkorps, nå Forsvarets Stabsmusikkorps) spilte i årene fra korpset ble stiftet i 1817 i parken, utenfor «byens vakt» (tollvakten) i parkens nordøstlige hjørne.

Grønningen var byens første park i betydningen «offentlig tilgjengelig park på offentlig eiet grunn». Paléhaven, øst for Paléet som Bernt Anker eide i kvartalet nord for Børshagen, var en fullverdig park som ble åpnet for publikum før Børshagen sto ferdig; men Paléhaven var i privat eie.

Grunnen ble solgt til børskomiteen i 1826. Men også etter at bygningen for Oslo børs sto ferdig i parken i 1828, var den populær. Denne delen av sentrum utgjorde promenadestrøket frem til den nye vestlige del av sentrum med Karl Johans gate og Slottsparken overtok fra 1840-tallet.

Ved børsbygningens utvidelse i 1911 ble parken mindre ved at det ble bygget to sidefløyer mot syd og en tverrfløy. Utbyggingen skapte gårdshagen (den indre Børshagen).

Børshagen ble inngjerdet i 2006. Fra 2009 er det hvert år arrangert en stor fest for Kirkens bymisjons gjester, i 2014 i samarbeid mellom Oslo børs, Sodexo, Fred Olsen, Friele og Comfort Hotel Børsparken.-En kolossalt bra grillfest!. Kirkens Bymisjons hjemmeside, 4. september 2014.  (besøkt 6. oktober 2014)

 Referanser 

 Litteratur  
Børshagen,  Oslo byleksikon på nett. Besøkt 10.12.2019.
Berg, Arno: Selskabet for Oslo Byes Vel 1811–1936. Oslo, Det Mallingske boktrykkeri, 1938, side 92–94.
Boye, Else: «Selskabet for Oslo Byes Vel 1811–1986. En kavalkade gjennom 175 arbeidsår.» St. Hallvard 2+3/1986, side 64 (om opprinnelsen på begynnelsen av 1800-tallet)
Melvold, Erik Oluf: Hvor lå Christianias fisketorv? Aftenposten (a) 10. juli 1984, side 4
Moland, Tallak: Oslos byrom gjennom 200 år, Oslo: Press, 2014, side 15 og 23–24. 

 Eksterne lenker 

 Flyfoto av Børshagen, sett fra syd – også med mulighet for kart og historiske flyfotos

Kategori:Parker i Oslo
Kategori:Kvadraturen (Oslo)
Kategori:Kulturminner i Sentrum (Oslo)